送葛德裕
作者：王庭珪
朝代：宋

paragraphs: 捧檄困米鹽，戴星入州府。
官卑強趨走，出語不媚嫵。
坐此觸駭機，三人忽成虎。
况聞郡公曹，士論極患苦。
禍福在牙頰，驕氣溢眉宇。
念君鸞鳯栖，孰若黄鵠舉。
負材淹簿領，擺脫即騫翥。
高興動長川，插旗催轉艣。
帆經一柱觀，清風九江渚。
蛟龍蹙横波，樓船照秋浦。
兹遊定有得，因之壯心膂。
丞相新開藩，門闌壓吳楚。
豪英氣概中，人物粲可數。
相逢一笑樂，細與論今古。
若問山間人，披蓑釣烟雨。